钦定古今图书集成/明伦汇编/氏族典/第068卷 > 朱熹
## 钦定古今图书集成/明伦汇编/氏族典/第068卷 > 朱熹

按《宋史朱熹传》：“熹字元晦，一字仲晦，徽州婺源人。幼
颖悟，尝从群儿戏沙上，独端坐，以指画沙视之，八卦
也。年十八，贡于乡，中绍兴十八年进士第，主泉州同
安簿。罢归请祠，监潭州南岳庙。孝宗即位，诏求直言，
熹上封事，言金人不可和。时相汤思退方倡和议，除
熹武学博士，待次乾道元年，促就职。既至，而洪适为”
相，复主和议，不合归。三年，陈俊卿、刘珙荐为枢密院
编修官。五年，丁内艰。六年，胡铨荐召，以未终丧辞。七
年，既免丧，复召，以禄不及养辞。梁克家奏“熹屡召不
起，宜蒙褒录”，特改合入官，主管台州崇道观。淳熙元
年，始拜命。二年，除秘书郎，力辞，主管武夷山冲佑观。
五年，史浩再相，除知南康军。值岁不雨，讲求荒政，多
所全活。间诣郡学，引进士子与之讲论，访白鹿洞书
院遗址，奏复其旧为学规，俾守之。除提举江西常平
茶盐公事，旋录救荒之劳，除直秘阁。会浙东大饥，宰
相王淮奏改熹提举浙东常平茶盐公事，钩访民隐，
官吏惮其风采，至自引去。迁浙西提刑，辞不拜。十年，
诏以熹累乞奉祠，差主管台州崇道观，既而连奉云
台、鸿庆之祠者五年。十四年，周必大相，除熹提点江
西刑狱公事。十五年，入奏，有要之于路，以为正心诚
意之论，上所厌闻，戒勿以为言。熹曰：“吾平生所学，惟
此四字，岂可隐默以欺吾君乎？”及奏除兵部郎官，以
足疾丐祠，乃除直宝文阁、主管西京嵩山崇福宫。未
逾月，再召，熹又辞，除主管太乙宫兼崇政殿说书。熹
力辞，除秘阁修撰，奉外祠。光宗即位，再辞，职名仍旧，
直宝文阁。数月，除江东转运副使，以疾辞，改知漳州。
明年，以子丧请祠。时史浩入见，请收天下人望，除熹
秘阁修撰、主管南京鸿庆宫。再除荆湖南路转运副
使，辞。除知静江府，辞，主管南京鸿庆宫。未几，差知潭
州，力辞。有旨：“长沙巨屏，得贤为重。”遂拜命。宁宗即位，
赵汝愚首荐熹，除焕章阁待制、侍讲。韩𠈁胄用事，熹
忧其害政，数以为言，在经筵复申言之，御批除宫观。
熹行，被命除宝文阁待制，与州郡差遣，辞。除知江陵
府，辞，仍乞遣还新旧职名。诏依旧焕章阁待制、提举
南京鸿庆宫。庆元元年，熹以疾再乞休致，诏辞职谢
事，依旧秘阁修撰。二年，沈继祖诬熹十罪，诏落职罢
祠。四年，熹以年近七十，申乞致仕。五年，依所请。明年，
卒，年七十一。疾且革，手书属其子在及门人范念德、
黄干，拳拳以勉学及《修正遗书》为言。熹登第五十年，
仕于外者仅九考，立朝才四十日，家故贫少，依父友
刘子羽寓建之崇安，后徙建阳之考亭，箪瓢屡空，晏
如也。自熹去国，何澹首论专门之学，文诈沽名，乞辨
真伪。刘德秀为谏官，论留正，引伪学之罪，“伪学”之称，
盖自此始。未几，刘三杰论为逆党，选人余嘉至上书
乞斩熹。嘉泰初，学禁稍弛，赐谥曰“文。”宝庆三年，赠太
师，追封信国公，改徽国。始，熹少时，慨然有求道之志，
事胡宪、刘勉之、刘子翚、李侗。其为学，大抵穷理以致
其知，反躬以践其实，而以居敬为主。所著《大学》《语》《孟》
《中庸训说》，立于学官。淳祐元年，从祀孔子庙。